ይህ ያልተጠበቀና ኢምንት የሚመስል ግን ደግሞ የኢትዮጵያን የታሪክ አቅጣጫ ከመሰረቱ የሚለውጥ ድንቅ እርምጃ አድማሱ መስፋት ይኖርበታል። በዚህ የፍቅር መርከብ ሁሉም መሳፈር ይኖርበታል። የአማራና ዖሮሞ ህዝብ አንድነት ለኢትዮጵያ አንድነት ያለው ፋይዳ ግዙፍ ነው። ሆኖም ኢትዮጵያ ከዚህም በላይ ናት። የትግራይ፣ የደቡብ፣ የቤኒሻንጉል፣ የጋምቤላና የሶማሌ ህዝብ ከኢትዮጵያ ሌላ እናት የለውም። እናም የዖሮሞ ወጣቶች ያሳዩን የፍቅር አበባ በሁሉም አቅጣጫ ሲበተን ማየት እንሻለን። በተለይ የትግራይ ህዝብ የሚነቃበት ጊዜ አሁን መሆን አለበት። በእኔ እምነት የትግራይ ህዝብ ወንድምና እህቶቹን የሚጠላ ህዝብ አይደለም። እንዲያውም የፍቅር ህዝብ ነው። ባልጠበቀው መንገድ የቅሬታ አጣብቂኝ ውስጥ እንዲገባ ተደረገ እንጂ ህዝቡ በባህሪው ፀረአንድነት አይደለም። ስለዚህ ያለፍላጎቱ የተፈጠረበትን የአንድነት ክፍተት የሚሞላበትን ስልት ለመፈለግ ከዚህ በላይ አጋጣሚ ሊኖር አይችልም። የኢትዮጵያ የፍቅር ልብ ለሁሉም ክፍት ነው። አማራና ዖሮሞ ዜጎች የከፈቱት የፍቅር አዳራሽ ለማንም አይጠብም። ኢትዮጵያውያን አስተዋይ የዖሮሞ ወጣቶች ባቀጣጠሉት የፍቅር ሻማ መብራት እየተመሩ የደበዘዘ ያንድነት ታሪካቸውን ዳግመኛ ሊያደምቁት ይገባል። የዖሮሞ ወጣቶች የጀመሩት የታሪክ እርማት ስርዝ ድልዝ ባለበት ገፅ ሁሉ ሊቀጥል ይገባል። እናንት አስተዋይ የኢትዮጵያ ወጣቶች፣ ባስተዋይ ምግባራችሁ ሁላችንም ኮርተናል፤ ኢትዮጵያም ለዘላለም ትኮራባችhኋለች።
